KOMMISSIONENS HENSTILLING af 2. februar 1998 vedrørende et koordineret program for officiel kontrol med levnedsmidler i 1998 (98/133/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

som henviser til Rådets direktiv 89/397/EØF af 14. juni 1989 om offentlig kontrol med levnedsmidler (1), særlig artikel 14, stk. 3,

som har hørt Det Stående Udvalg for Levnedsmidler, og

som tager følgende i betragtning:

Med henblik på at sikre, at det indre marked fungerer forsvarligt, er det nødvendigt at tilrettelægge koordinerede levnedsmiddelkontrolprogrammer på fællesskabsplan;

i sådanne programmer lægges der vægt på overholdelse af fællesskabsretten, beskyttelse af folkesundheden, forbrugernes interesser og loyal forretningspraksis;

en samtidig gennemførelse af nationale programmer og koordinerede programmer kan give oplysninger og erfaringer, der kan danne grundlag for fremtidige kontrolaktiviteter;

erfaringerne har vist, at nødder importeret fra tredjelande, som indeholder aflatoksiner, udgør en sundhedsrisiko;

jordnødder og pistacienødder synes i højere grad end andre typer nødder at kunne være inficeret med aflatoksin;

i henhold til artikel 2 i Rådets forordning (EØF) nr. 315/93 af 8. februar 1993 om fællesskabsprocedurer for forurenende stoffer i levnedsmidler (2) er det forbudt at markedsføre levnedsmidler, der indeholder et forurenende stof i et omfang, som ud fra hensynet til den offentlige sundhed og især på det toksikologiske plan er uacceptabelt;

det er nødvendigt med en samtidig og ensartet gennemførelse af kontrollen med importerede varer;

i artikel 2 i Rådets forordning (EØF) nr. 339/93 af 8. februar 1993, om kontrol med at produkter indført fra tredjelande overholder produktsikkerhedsreglerne (3), er det fastsat, at konstaterer toldmyndighederne ved den kontrol, de foretager af varer, der er angivet til overgang til fri omsætning, at et produkt eller et parti produkter kan være sundhedsskadeligt for forbrugere i EU, suspenderer de frigivelsen af det pågældende produkt eller parti produkter og underretter straks de nationale markedstilsynsmyndigheder;

det er nødvendigt at vide, hvor effektivt samarbejdet mellem toldmyndighederne og de organisationer, der håndhæver loven, er;

i henhold til artikel 6 i Rådets direktiv 93/99/EØF af 29. oktober 1993 om supplerende bestemmelser vedrørende offentlig kontrol med levnedsmidler (4) er der i hver medlemsstat blevet udpeget en officiel forbindelsesinstans;

det er vigtigt så hurtigt som muligt at informere medlemsstaterne om påviste overtrædelser af bestemmelserne i det koordinerede program om aflatoksiner i for store mængder -

HENSTILLER:

I 1998 bør medlemsstaterne analysere jordnødder og pistacienødder for aflatoksiner. Der skal tages stikprøver på importstedet eller i importørens forretningslokaler, hvor jordnødder og pistacienødder angives til overgang til fri omsætning i Fællesskabet.

Dette koordinerede program sigter mod at afprøve en ny systematisk håndhævelsesprocedure i forbindelse med kontrol med import af produkter fra tredjelande og at overvåge de håndhævelsesforanstaltninger, der træffes i medlemsstaterne, når der importeres inficerede produkter.

1. Aflatoksiner i jordnødder og pistacienødder

Aflatoksiner er en gruppe toksiske forbindelser, der hovedsageligt dannes af to typer skimmelsvampe, Aspergillus flavus og Aspergillus parasiticus, men dog også af den sjældne art A. nominus. Aflatoksiner er en gruppe difurancumarinderivater, der strukturmæssigt ligner hinanden, og hvoraf der er fundet 20 typer. Aflatoksin B1, B2, G1, G2 og M1 er de mest almindelige. I jordnødder og andre nødder forekommer der hovedsagelig aflatoksin B1. Der er blevet fundet aflatoksiner i en lang række levnedsmidler verden over, navnlig i lande, hvor klimaet eller dårlige opbevaringsmuligheder fremmer væksten af skimmelsvamp.

Importerede jordnødder og pistacienødder kan indeholde aflatoksiner i for store mængder som følge af forskellige forarbejdnings- og opbevaringsbetingelser. I de fleste medlemsstater findes der særlige bestemmelser vedrørende indholdet af aflatoksiner i denne type produkter.

2. Selv om det ikke er blevet fastsat, hvor mange prøver der skal tages, skal medlemsstaterne sikre, at antallet heraf er tilstrækkelig stort til at give et overblik over den pågældende vare i hver enkelt medlemsstat. Der vil blive givet forslag til, hvilke analyse- og prøvetagningsmetoder der kan anvendes.

3. Medlemsstaterne skal øjeblikkeligt informere forbindelsesinstansen og Kommissionen om lovovertrædelser som anført i skemaet i bilag I, således at de officielle kontrolmyndigheder i andre medlemsstater informeres.

4. Medlemsstaterne skal fremskaffe de oplysninger, der kræves, som anført i oplysningsskemaet i bilag II for derved at sikre en bedre sammenlignelighed af resultaterne.

Udfærdiget i Bruxelles, den 2. februar 1998.

På Kommissionens vegne

Martin BANGEMANN

Medlem af Kommissionen

(1) EFT L 186 af 30. 6. 1989, s. 23.

(2) EFT L 37 af 13. 2. 1993, s. 1.

(3) EFT L 40 af 17. 2. 1993, s. 1.

(4) EFT L 290 af 24. 11. 1993, s. 14.

BILAG I

>START GRAFIK>

KOORDINERET PROGRAM FOR 1998

AFLATOKSINER I NØDDER (JORDNØDDER OG PISTACIENØDDER)

ØJEBLIKKELIG UNDERRETNING AF FORBINDELSESINSTANSERNE

(artikel 6 i direktiv 93/99/EØF) OG AF KOMMISSIONEN (fax: (32-2) 296 47 36)

Dato for underretningen:

Medlemsstat:

Oprindelsesland:

Kontaktperson:

Identifikation af:

- partierne

- beholderen

- transporttypen

Beskrivelse af produktet:

- CN (den kombinerede nomenklatur)

- vægt

Resultater af analyserne:

Trufne foranstaltninger:

Supplerende oplysninger:>SLUT GRAFIK>

BILAG II

>START GRAFIK>

AFLATOKSINER I JORDNØDDER / PISTACIENØDDER (1)

>SLUT GRAFIK>